b'\n_START_ARTICLE_\nPeak District\n_START_PARAGRAPH_\nPeak District on yl\xc3\xa4nk\xc3\xb6alue Keski- ja Pohjois-Englannissa. Suurin osa siit\xc3\xa4 sijoittuu Derbyshiren kreivikuntaan. Alueen t\xc3\xa4rkeimm\xc3\xa4t osat muodostavat Peak Districtin kansallispuiston, joka on Britannian vanhin kansallispuisto, perustettu vuonna 1951. Puiston pinta-ala on 1\xc2\xa0438 neli\xc3\xb6kilometri\xc3\xa4._NEWLINE_Koska l\xc3\xa4hist\xc3\xb6ll\xc3\xa4 on paljon asutusta etenkin Suur-Manchesterin, Sheffieldin ja Lancashiren kreivikunnan alueella, ja liikenneyhteydet ovat hyv\xc3\xa4t, Peak District on eritt\xc3\xa4in suosittu kansallispuisto. Siell\xc3\xa4 k\xc3\xa4y vuosittain noin 22 miljoonaa matkailijaa, mik\xc3\xa4 tekee siit\xc3\xa4 maailman toiseksi k\xc3\xa4ytetyimm\xc3\xa4n kansallispuiston Japanin Fujivuoren j\xc3\xa4lkeen. Noin 20 miljoonaa ihmist\xc3\xa4 asuu alle tunnin ajomatkan p\xc3\xa4\xc3\xa4ss\xc3\xa4 Peak Districtist\xc3\xa4.\n_START_SECTION_\nHistoria\n_START_PARAGRAPH_\nVanhimmat asutuksen j\xc3\xa4\xc3\xa4nteet on ajoitettu radiohiiliajoituksella mesoliittiselle kaudelle 6000 vuotta eaa. Neoliittiselta kaudelta, noin 3500 eaa, on s\xc3\xa4ilynyt kokonainen asuinpaikka hirsirakennusten j\xc3\xa4\xc3\xa4nteineen. Muut kivikauden l\xc3\xb6yd\xc3\xb6t ovat enimm\xc3\xa4kseen ty\xc3\xb6kaluja ja niiden tekemisest\xc3\xa4 j\xc3\xa4\xc3\xa4neit\xc3\xa4 merkkej\xc3\xa4._NEWLINE_Peak Districtill\xc3\xa4 on paljon pronssikautisia kivikehi\xc3\xa4 ja rautakautisten linnoitusten j\xc3\xa4\xc3\xa4nteit\xc3\xa4, joista tunnetuin on Mam Torin kukkulalinnoitus. Roomalaiskaudelta j\xc3\xa4\xc3\xa4nteit\xc3\xa4 on v\xc3\xa4hemm\xc3\xa4n, mutta saksien valtakaudelta on muistoja varsinkin kirkkojen ymp\xc3\xa4rist\xc3\xb6ss\xc3\xa4. Normannikaudelta ja keskiajalta s\xc3\xa4ilyneit\xc3\xa4 muinaismuistoja on taas v\xc3\xa4hemm\xc3\xa4n. Peverilin linna Castletonissa on rakennettu vuonna 1086._NEWLINE_1800-luvun lopulla alueelle rakennettiin kolme suurta tekoj\xc3\xa4rve\xc3\xa4: Ladybower, Derwent ja Howden. National Trust omistaa puiston alueesta 12\xc2\xa0%. Vuonna 1932 Peak Districtin Kinder Scoutissa oli mielenosoitus, joka lopulta johti vaeltamista ja retkeily\xc3\xa4 rajoittaneen lains\xc3\xa4\xc3\xa4d\xc3\xa4nn\xc3\xb6n muuttamiseen.\n_START_SECTION_\nLuonto ja maank\xc3\xa4ytt\xc3\xb6\n_START_PARAGRAPH_\nPeak District muodostaa Penniinien etel\xc3\xa4osan, ja p\xc3\xa4\xc3\xa4osa alueesta on yli 300 metrin korkeudella merenpinnasta. Korkein kohta on Kinder Scout, 636 metri\xc3\xa4. Vaikka "Peak" tarkoittaa vuorenhuippua, maastolle eiv\xc3\xa4t ole ominaisia ter\xc3\xa4v\xc3\xa4t huiput vaan pikemminkin kumpuilevat muodot. Kallioper\xc3\xa4n mukaan yl\xc3\xa4nk\xc3\xb6alue voidaan jakaa pohjoisen Dark Peak -alueeseen, joka on enimm\xc3\xa4kseen karkearakeista hiekkakive\xc3\xa4, ja etel\xc3\xa4isemp\xc3\xa4\xc3\xa4n White Peakiin, jossa kallioper\xc3\xa4 on kalkkikive\xc3\xa4._NEWLINE_Dark Peakin alueelle on tyypillist\xc3\xa4 kanervanummi ja turvepitoinen maa-aines. Siell\xc3\xa4 laidunnetaan lampaita ja mets\xc3\xa4stet\xc3\xa4\xc3\xa4n riekkoja. White Peakin kalkkikivialueella on enemm\xc3\xa4n viljelysmaita ja siell\xc3\xa4 pidet\xc3\xa4\xc3\xa4n etenkin maitokarjaa. Jyrkiss\xc3\xa4 laaksoissa kasvaa lehtipuita, ja tekoaltaiden rannoilla on istutettuja havupuumetsik\xc3\xb6it\xc3\xa4. Kalkkikiven joukossa on lyijysuonia, joita on louhittu jo roomalaisajoista alkaen. P\xc3\xa4\xc3\xa4osa Peak Districtin asutuksesta sijoittuu White Peakin puolelle._NEWLINE_Kansallispuiston alueella toimii 1800 maatilaa, joista useimmat ovat Britannina mittakaavassa pieni\xc3\xa4 (alle 40 hehtaaria). Alueella on kymmenen louhosta ja useita pieni\xc3\xa4 kaivoksia. 55 tekoj\xc3\xa4rve\xc3\xa4 kattavat yli kaksi hehtaaria, ja niist\xc3\xa4 johdetaan p\xc3\xa4ivitt\xc3\xa4in 450 miljoonaa litraa vett\xc3\xa4 l\xc3\xa4hiseudun kaupunkeihin._NEWLINE_Peak Districtilt\xc3\xa4 on louhittu erilaisia kaivannaisia esihistoriallisista ajoista alkaen. Pronssikaudella on kaivettu kuparia ja ilmeisesti my\xc3\xb6s lyijy\xc3\xa4. Joissakin alueelta l\xc3\xb6ytyneiss\xc3\xa4 lyijyesineiss\xc3\xa4 on roomalaisten kaiverruksia.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nPeak Districtin alueella on kuuluisia aateliskartanoita kuten Chatsworth House ja Hardwick Hall, sek\xc3\xa4 kylpyl\xc3\xa4paikkoja kuten Buxton ja Matlock Spa. Matlockista Rowsleyhyn kulkee edelleen h\xc3\xb6yryjuna, Crichiss\xc3\xa4 on raitiovaunumuseo ja Matlock Bathissa kaivosmuseo. Jotkut tippukiviluolat ovat avoinna yleis\xc3\xb6lle, esimerkiksi Castletonissa.\n_START_SECTION_\nPalvelut\n_START_PARAGRAPH_\nKansallispuiston suurin taajama on Bakewell. Alueella on yhteens\xc3\xa4 yli 3200 kilometri\xc3\xa4 merkitty\xc3\xa4 ja hoidettua vaellusreitist\xc3\xb6\xc3\xa4. Reittej\xc3\xa4 kehitet\xc3\xa4\xc3\xa4n sopivammaksi my\xc3\xb6s liikuntarajoitteisille esimerkiksi korvaamalla kivimuurien yli vievi\xc3\xa4 tikkaita jalankulkuver\xc3\xa4jill\xc3\xa4. Kansallispuistossa on perinteisesti my\xc3\xb6s ratsupolkuja, ja viime aikoina maastopy\xc3\xb6r\xc3\xa4ilij\xc3\xa4n ovat hy\xc3\xb6dynt\xc3\xa4neet niit\xc3\xa4 enenev\xc3\xa4ss\xc3\xa4 m\xc3\xa4\xc3\xa4rin. Py\xc3\xb6r\xc3\xa4ilyreittej\xc3\xa4 parannetaan vuosina 2009\xe2\x80\x932011 hankkeella, johon sijoitetaan 1,25 miljoonaa puntaa._NEWLINE_Dark Peakin kalliojyrk\xc3\xa4nteet ovat kiipeilij\xc3\xb6iden suosiossa. Tekoj\xc3\xa4rvill\xc3\xa4 harrastetaan purjehdusta, melomista ja kalastusta. Osa Dark Peakista on kuitenkin suljettuna vaeltajilta riekonmets\xc3\xa4styskaudella eli 12. elokuuta \xe2\x80\x93 10. joulukuuta.'